กลุ่มเด็กเป็น ตลาดที่ใหญ่มากในยูทูบ
“เบบี้ ชาร์ก ดู๊ ดู๊ ดู๊ดู๊ ดู๊ ดู๊” แค่เพียงเห็นข้อความนี้ ในหัวของหลายๆ คนคงมีทำนองเพลง Baby Shark ขึ้นมาโดยอัตโนมัติ เพราะถ้าใครมีโอกาสได้ยินเพลงนี้เพียงไม่กี่ครั้ง ทำนองเพลงก็จะติดอยู่ในหัวไปอีกหลายวัน
23 ธ.ค. 2562

กลุ่มเด็กเป็น ตลาดที่ใหญ่มากในยูทูบ /โดย ลงทุนแมน
“เบบี้ ชาร์ก ดู๊ ดู๊ ดู๊ดู๊ ดู๊ ดู๊”
แค่เพียงเห็นข้อความนี้ ในหัวของหลายๆ คนคงมีทำนองเพลง Baby Shark ขึ้นมาโดยอัตโนมัติ
เพราะถ้าใครมีโอกาสได้ยินเพลงนี้เพียงไม่กี่ครั้ง ทำนองเพลงก็จะติดอยู่ในหัวไปอีกหลายวัน
Baby Shark กลายเป็นปรากฏการณ์ที่มีคนร้องและเต้นตามจำนวนมาก ตั้งแต่คนทั่วไป ศิลปิน K-POP อย่าง BLACKPINK หรือแม้แต่คนดังจากฝั่งตะวันตกอย่าง ไคลีย์ เจนเนอร์
จึงไม่น่าแปลกใจว่า MV เพลงนี้ จะกลายเป็นคลิปวิดีโอที่มียอดชมสูงสุด 5 อันดับแรกของโลก มากกว่า MV ของศิลปินชื่อดังหลายๆ คน เช่น Justin Bieber หรือ Maroon 5
หลายคนคงคิดว่า เพลง Baby Shark เป็นเพลงเด็กเพลงเดียวที่มียอดชมสูง แต่จริงๆ แล้วมีช่องยูทูบยอดนิยมหลายช่องที่เป็นช่องเด็ก และช่องที่ติดอันดับ 3 ที่มีคนติดตามมากสุดในโลกก็เป็นช่องเด็ก
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
ช่องยูทูบที่มีผู้ติดตามมากสุดในโลก 3 อันดับแรก
อันดับ 1 T-Series มีผู้ติดตาม 121 ล้านคน 
ลงคอนเทนต์เกี่ยวกับ เพลงและมิวสิกวิดีโออินเดีย
อันดับ 2 PewDiePie มีผู้ติดตาม 102 ล้านคน
เป็นช่องของยูทูบเบอร์ชาวสวีเดน ทำคอนเทนต์เกี่ยวกับวิดีโอเกมและคลิปตลกๆ
อันดับ 3 Cocomelon - Nursery Rhymes มีผู้ติดตาม 67 ล้านคน
ซึ่งเป็นช่องที่มีแต่เพลงสำหรับเด็กเล็ก
อีกปรากฏการณ์หนึ่งก็คือ มีช่องยูทูบจำนวนมากที่ผู้ดำเนินรายการเป็นเด็กเสียเอง
มีเด็กจำนวนมากที่แม้จะมีอายุไม่ถึง 10 ขวบ แต่ก็มีผู้ติดตามหลายล้านคน
Anastasia Radzinskaya เด็กชาวรัสเซียวัย 5 ขวบ
เจ้าของช่องยูทูบ 3 ช่อง Like Nastya Vlog, Stacy Toys และ Funny Stacy 
มีผู้ติดตามรวมทุกช่อง 80.1 ล้าน
ซึ่งจำนวนนี้เยอะกว่าประชากรของไทยทั้งประเทศเสียอีก.. ทั้งที่เขาเพิ่งเกิดมาบนโลกนี้ได้เพียง 5 ปี..
Diana เด็กชาวยูเครนวัย 5 ขวบ
เจ้าของช่องยูทูบ Kids Diana Show 
มีผู้ติดตาม 40.5 ล้าน
Boram เด็กชาวเกาหลีใต้วัย 6 ขวบ
เจ้าของช่องยูทูบ Boram Tube Vlog และ Boram Tube ToysReview 
มีผู้ติดตามรวมทุกช่อง 36.1 ล้าน
Ryan Kaji เด็กชาวสหรัฐอเมริกาวัย 8 ปี
เจ้าของช่อง Ryan's World มีผู้ติดตามปัจจุบัน 22.9 ล้าน
โดยถ้าดูในด้านของรายได้ ในปีที่ผ่านมา Ryan Kaji จะถือว่าเป็นยูทูบเบอร์ที่มีรายได้มากสุดในโลก คิดเป็นเงินสูงถึง 665 ล้านบาท
ซึ่งตัวเลขนี้ไม่ใช่แค่มากสุดในบรรดายูทูบเบอร์เด็ก แต่เป็นรายได้มากที่สุดเมื่อเทียบกับยูทูบเบอร์ทั่วโลก
นอกจาก Ryan แล้ว อีกหนึ่งตัวอย่างที่แสดงให้เห็นถึงความสำเร็จของยูทูบเบอร์เด็ก ก็คือ Boram ที่สร้างรายได้ให้กับครอบครัว จนสามารถซื้อตึก 5 ชั้น มูลค่าสูงถึง 241 ล้านบาทได้
ทั้งหมดนี้แสดงให้เห็นว่า ถ้าพูดถึงยูทูบ 
หนึ่งในเนื้อหาหรือกลุ่มเป้าหมายผู้ชมที่ใหญ่มากก็คือ “เด็ก”
เรื่องนี้ไม่ได้เกิดขึ้นเฉพาะในต่างประเทศเท่านั้น 
สำหรับในประเทศไทยเองก็มีสถานการณ์คล้ายๆ กัน
ในปีที่ผ่านมา 10 คลิปวิดีโอจากอินฟลูเอนเซอร์ที่มียอดรับชมมากสุดในประเทศ 7 ใน 10 คลิป ก็เป็นวิดีโอที่เกี่ยวกับเด็กทั้งหมด
นอกจากนั้น ถ้าไม่นับช่องของสื่อ จะมีช่องที่เกี่ยวกับเด็กติดอยู่อันดับต้นๆ อยู่หลายช่อง เช่น
ครูนกเล็ก มีผู้ติดตาม 8.1 ล้าน
Brianna's Secret Club TH มีผู้ติดตาม 4.3 ล้าน
Beam Copphone มีผู้ติดตาม 3.6 ล้าน
แล้วอะไรเป็นสิ่งที่ทำให้เกิดเรื่องทั้งหมดนี้?
ถ้าย้อนกลับไป 20 ปีก่อน ทั้งหมดนี้คงเป็นเรื่องที่แทบจะเป็นไปไม่ได้
ยูทูบทำให้หลายๆ คนมีโอกาสประสบความสำเร็จและสร้างรายได้มหาศาลตั้งแต่อายุยังน้อย
โดยส่วนมาก รายได้ก็จะมาจากผู้สนับสนุน ไม่ว่าจะเป็นของเล่นเด็ก ขนมเด็ก ของใช้เด็ก หรือแม้กระทั่งสินค้าสำหรับผู้ปกครอง
แล้วทำไมช่องเด็กถึงสามารถมีอิทธิพลต่อยูทูบได้ขนาดนี้?
หนึ่งในเหตุผลที่สำคัญก็คือ
ยูทูบกำลังแย่งชิง “เวลา” ของคน
ให้เข้ามาดู เข้ามาติดตาม
ซึ่งก็ไม่ต่างจากแพลตฟอร์มอื่นที่ต้องการแย่งเวลาคน
แต่สำหรับแพลตฟอร์มยูทูบมีลักษณะพิเศษก็คือ คนที่ดูวิดีโอจะต้องใช้เวลานานมากกว่าแพลตฟอร์มอื่น
เฟซบุ๊กเราอ่านแป๊บเดียวจบ อินสตาแกรมเราดูรูปไม่กี่นาทีได้ ซึ่งเหมาะกับคนวัยทำงาน
แต่สำหรับยูทูบจะต้องการใช้เวลาในการรับชม
และ “เด็ก” คือคำตอบของกลุ่มคนที่มีเวลาว่างมากที่สุด
เรื่องนี้ทำให้เห็นว่า การเข้าใจพฤติกรรมและกลุ่มเป้าหมายใหญ่ที่อยู่ในแพลตฟอร์มนั้นเป็นเรื่องที่เราควรให้ความสำคัญ
ใครอยากจะประสบความสำเร็จบนโลกออนไลน์ ก็ควรทำคอนเทนต์ที่เหมาะสมกับผู้รับชม
รวมไปถึงผู้โฆษณา ก็ต้องเลือกแพลตฟอร์มให้เหมาะกับกลุ่มเป้าหมายเช่นกัน
ยกตัวอย่าง ถ้าเราเป็นเจ้าของสินค้า ขนม หรือ ไอศกรีม สำหรับเด็ก
เฟซบุ๊กอาจจะไม่ใช่คำตอบของเรา
เพราะเด็กไม่เล่นเฟซบุ๊ก แต่จะใช้เวลาบนยูทูบมากกว่า
ดังนั้นจึงไม่แปลกใจที่เราจะเห็นสินค้าเหล่านี้เทเม็ดเงินไปโฆษณาในวิดีโอยูทูบที่มีเนื้อหาเกี่ยวกับเด็ก
แต่ประเด็นที่น่ากังวลก็คือ
ผู้ดำเนินรายการส่วนใหญ่จะเป็น เด็ก
เพราะคนที่สามารถเข้าถึงกลุ่มเด็กได้มากที่สุด ก็คงหนีไม่พ้น เด็กที่มีอายุไล่เลี่ยกัน
ซึ่งสิ่งที่ต้องแลกกับความสำเร็จที่ได้มา ก็คือความเป็นส่วนตัวของเด็กเอง
ที่ต้องอยู่หน้ากล้อง
โดยมีสายตานับล้านๆ คู่คอยรับชมชีวิตประจำวันของพวกเขาตลอดเวลา
นั่นแปลว่า โลกที่พวกเขาเติบโตมา อาจจะแตกต่างจากโลกของคนทั่วไป
คำถามที่น่าคิดก็คือ
เด็กเหล่านั้น ควรที่จะใช้ชีวิตในโลกใหม่นี้ ให้เหมาะสม อย่างไร?
----------------------
Blockdit โซเชียลมีเดีย รูปแบบใหม่
----------------------
References
-
-
-
-